b'\n_START_ARTICLE_\nMestna avtobusna linija \xc5\xa1t. 23 (Ljubljana), 2006-2014\n_START_PARAGRAPH_\nMestna avtobusna linija \xc5\xa1tevilka 23 Kolodvor \xe2\x80\x93 \xc5\xbdivalski vrt je bila kratka turisti\xc4\x8dno-sezonska linija javnega mestnega avtobusnega prometa v Ljubljani. Potekala je v smeri vzhod - zahod in povezovala center mesta (avtobusno in \xc5\xbeelezni\xc5\xa1ko postajo ter Bavarski dvor) preko Ro\xc5\xbene doline z \xc5\xbeivalskim vrtom (ZOO).\n_START_SECTION_\nZgodovina\n_START_PARAGRAPH_\nPo selitvi \xc5\xbeivalskega vrta leta 1951 na obrobje mesta pod Ro\xc5\xbenik je bil le-ta pe\xc5\xa1cem od sredi\xc5\xa1\xc4\x8da precej oddaljen. Kot najbli\xc5\xbejo mestno avtobusno progo so navajali progo \xc5\xa1t. 14 oz. postajali\xc5\xa1\xc4\x8de Ro\xc5\xbena dolina, ki pa je bilo \xc5\xa1e vedno oddaljeno ve\xc4\x8d kot kilometer. Zato so leta 1983 uvedli posebno progo Kolodvor \xe2\x80\x93 \xc5\xbdivalski vrt, ki je obratovala po isti trasi kot dosedanja linija \xc5\xa1t. 23. Razlika je bila le v re\xc5\xbeimu obratovanja. Proga je obratovala le ob vikendih z lepim vremenom od 9.00 do 18.00 v intervalu na 60 minut, kon\xc4\x8dno postajali\xc5\xa1\xc4\x8de pa je bilo urejeno na parkiri\xc5\xa1\xc4\x8du pred vhodom v \xc5\xbeivalski vrt. Kljub akciji Slovenskih \xc5\xbeeleznic in \xc5\xbeivalskega vrta "Izlet z vlakom v ZOO" so jo po pribli\xc5\xbeno desetletju zaradi nerentabilnosti ukinili._NEWLINE_\xc5\xbdivalski vrt je bil nato vse do 1. julija 2006 spet brez redne avtobusne povezave. Tega dne so namre\xc4\x8d ponovno uvedli avtobusno progo, ki so jo ozna\xc4\x8dili s \xc5\xa1tevilko 23 Kolodvor \xe2\x80\x93 \xc5\xbdivalski vrt._NEWLINE_Zaradi podalj\xc5\xa1anja linije \xc5\xa1t. 18 iz \xc5\xa0i\xc5\xa1ke preko Ve\xc4\x8dne poti do Kolodvora in zaradi podvajanja trase je 26. junija 2014 po osmih letih linija 23 prenehala z obratovanjem.'